CELEX: 32010R0268
Language: et
Date: 2010-03-29
Title: Komisjoni määrus (EL) nr 268/2010, 29. märts 2010 , millega rakendatakse Euroopa Parlamendi ja nõukogu direktiivi 2007/2/EÜ seoses ühenduse institutsioonide ja asutuste juurdepääsuga liikmesriikide ruumiandmekogumitele ja -teenustele ühtlustatud tingimustel

30.3.2010   
            
            
               ET
            
            
               Euroopa Liidu Teataja
            
            
               L 83/8
            
         KOMISJONI MÄÄRUS (EL) nr 268/2010,
   29. märts 2010,
   millega rakendatakse Euroopa Parlamendi ja nõukogu direktiivi 2007/2/EÜ seoses ühenduse institutsioonide ja asutuste juurdepääsuga liikmesriikide ruumiandmekogumitele ja -teenustele ühtlustatud tingimustel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 14. märtsi 2007. aasta direktiivi 2007/2/EÜ, millega rajatakse Euroopa Ühenduse ruumiandmete infrastruktuur (INSPIRE), (1) eriti selle artikli 17 lõiget 8,
   ning arvestades järgmist:
   
               (1)
            
            
               Vastavalt direktiivile 2007/2/EÜ peavad liikmesriigid võimaldama ühenduse institutsioonidele ja asutustele juurdepääsu ruumiandmekogumitele ja -teenustele kooskõlas ühtlustatud tingimustega.
            
         
               (2)
            
            
               Ruumiandmekogumitele ja -teenustele juurdepääsu käsitleva ühtse lähenemisviisi tagamiseks tuleks käesolevas määruses kindlaks määrata järgitavate nõuete miinimumkogum.
            
         
               (3)
            
            
               Vastavalt direktiivi 2007/2/EÜ artikli 17 lõikele 7 on andmete jagamise puhul lubatud teha erandeid. Isegi kui liikmesriigid kohaldavad kõnealuseid erandeid, peaks neil olema õigus kindlaks määrata meetmed (nt julgeolekumeetmed), mida ühenduse institutsioonid ja asutused peavad võtma, et kõnealustele andmekogumitele ja -teenustele siiski juurdepääsu saada.
            
         
               (4)
            
            
               Igas kokkuleppes, sh litsentsi- ja muudes lepingutes, e-kirjavahetuses või muus korras, millega reguleeritakse ühenduse institutsioonide ja asutuste juurdepääsu liikmesriikide ja nende ametiasutuste ruumiandmekogumitele ja -teenustele käesoleva määruse kohaselt, tuleks kasutada direktiivi 2007/2/EÜ artiklis 3 kindlaks määratud terminoloogiat.
            
         
               (5)
            
            
               Avalik-õiguslike ülesannete täitmiseks ja Euroopa keskkonnapoliitika rakendamisele kaasaaitamiseks peaksid ühenduse institutsioonid ja asutused olema võimelised tagama nende nimel tegutsevatele tööettevõtjatele juurdepääsu ruumiandmekogumitele ja -teenustele.
            
         
               (6)
            
            
               Tuleks kehtestada üldnõue, et kord tuleb viia käesoleva määrusega vastavusse 18 kuu jooksul alates selle jõustumisest. Kuna eelnevalt kehtestatud kord võib veel kehtida, on vaja kohaldada üleminekusätet. Seepärast tuleb käesoleva määruse jõustumise ajal kehtinud kord viia käesoleva määrusega vastavusse kas kõnealuse korra pikendamisel või selle kehtivuse lõppemise järel, kuid mitte hiljem kui kolme aasta möödumisel käesoleva määruse jõustumisest.
            
         
               (7)
            
            
               Käesoleva määrusega ettenähtud meetmed on kooskõlas direktiivi 2007/2/EÜ artikli 22 alusel loodud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Sisu
   Käesoleva määrusega kehtestatakse direktiivi 2007/2/EÜ artikli 17 kohased ruumiandmekogumitele ja -teenustele juurdepääsu ühtlustatud tingimused.
   Artikkel 2
   Juurdepääsupiirangud
   Ühenduse institutsiooni või asutuse taotlusel põhjendavad liikmesriigid iga direktiivi 2007/2/EÜ artikli 17 lõike 7 kohast jagamise piirangut.
   Liikmesriigid võivad kindlaks määrata, millistel tingimustel võib lubada juurdepääsu kõnealuse määruse artikli 17 lõike 7 kohaselt piiratud andmetekogumitele ja -teenustele.
   Artikkel 3
   Kord
   1.   Kord, millega reguleeritakse juurdepääsu ruumiandmekogumitele ja -teenustele, peab täielikult vastama käesoleva määruse nõuetele.
   2.   Korras, millega reguleeritakse juurdepääsu ruumiandmekogumitele ja -teenustele, kasutatakse direktiivi 2007/2/EÜ artiklis 3 sätestatud mõisteid.
   Artikkel 4
   Ruumiandmekogumite ja -teenuste kasutamine
   1.   Ühenduse institutsioonid ja asutused tohivad võimaldada nende nimel tegutsevatele tööettevõtjatele juurdepääsu ruumiandmekogumitele või -teenustele.
   2.   Kui ruumiandmekogumitele ja -teenustele on võimaldatud lõike 1 kohane juurdepääs, peavad ühenduse institutsioonid ja asutused tegema kõik neist oleneva, et vältida ruumiandmekogumite ja -teenuste lubamatut kasutamist.
   3.   Kui ruumiandmekogumitele või -teenustele on võimaldatud lõike 1 kohane juurdepääs, ei tohi isik, kellele see juurdepääs võimaldati, ilma algse andmete vahendaja või teenuste osutaja kirjaliku nõusolekuta lubada juurdepääsu ruumiandmekogumitele või -teenustele ühelegi teisele isikule.
   Artikkel 5
   Metaandmed
   Tingimused, mida ühenduse institutsioonid ja asutused peavad käesoleva määruse kohaselt täitma, tuleb märkida komisjoni määruse (EÜ) nr 1205/2008 (2) lisa B osa metaandmeelementi 8.1.
   Artikkel 6
   Läbipaistvus
   1.   Kui ühenduse institutsioon või asutus taotleb juurdepääsu ruumiandmekogumitele või teenustele, peavad liikmesriigid, kui seda taotletakse, võimaldama hindamise ja kasutuse eesmärgil teavet ruumiandmekogumite ja -teenuste kogumise, töötlemise, tootmise, kvaliteedikontrolli ja juurdepääsu saamise kohta, kui kõnealune täiendav teave on kättesaadav ning selle koostamine ja edastamine on asjakohane.
   2.   Ruumiandmekogumitele ja -teenustele juurdepääsuga seotud pakkumised, mida liikmesriigid teevad ühenduse institutsioonidele ja asutustele, peavad taotluse korral hõlmama tasustamise kehtestamise alust ja arvessevõetud asjaolusid.
   Artikkel 7
   Reageerimisaeg
   Liikmesriigid peavad võimaldama ruumiandmekogumitele ja -teenustele juurdepääsu viivitamata ning hiljemalt 20 päeva jooksul kirjaliku taotluse kättesaamisest, kui liikmesriigi ja ühenduse institutsiooni või asutuse vastastikuses kokkuleppes ei ole sätestatud teisiti.
   Artikkel 8
   Üleminekusätted
   Liikmesriigid tagavad, et ruumiandmekogumitele ja -teenustele juurdepääsu kord viiakse käesoleva määrusega vastavusse 18 kuu jooksul alates selle jõustumisest.
   Kui käesoleva määruse jõustumise päeval juba kehtib ruumiandmekogumeid ja -teenuseid käsitlev kord, tagavad liikmesriigid, et kõnealune kord viiakse käesoleva määrusega vastavusse alates kõnealuse korra pikendamisest või pärast selle kehtivusaja lõppemist, kuid mitte hiljem kui kolme aasta möödumisel käesoleva määruse jõustumisest.
   Artikkel 9
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 29. märts 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 108, 25.4.2007, lk 1.
   
      (2)  ELT L 326, 4.12.2008, lk 12.